徐鉉小篆千文帖贊
作者：岳珂
朝代：宋

paragraphs: 於惟騎省，神藝造古。
獮兔璇窟，吸蜍銀浦。
千文爰襲，百體具舉。
慶雲澄靄，清風垂露。
鳥跡觀象，魚書辨魯。
倉創籀述，嶧夸咸詛。
如周金版，如岐石鼓。
製比邈健，勢窮斯嫵。
游史遜妍，冰書挈度。
悠悠千載，孰是去取。
寥寥幾人，他莫比數。
世遺趙璧，寶及康瓠。
矉心何尚，徵睫何睹。
表而出之，光我書府。